Rijeka, 2. travnja 2021.g

**OBJAVA ZA MEDIJE**

**ŠETNJE I TURE GRADOM U SKLOPU EPK PROJEKTA ODRŽAVAT ĆE SE ZA 9 LJUDI UZ VODIČA**

Odlukom Stožera civilne zaštite o nužnim epidemiološkim mjerama na području PGŽ, od 2. travnja 2021.g. obustavljeno je održavanje profesionalnih umjetničkih izvedbi i programa, kino projekcija i izložbi u muzejskim, galerijskim i ostalim izložbenim prostorima. To znači i da se značajan dio najavljenih programa travanjske EPK završnice nažalost u ovom trenutku ne može održati.

Međutim, **vođene šetnje i ture gradom ostaju na rasporedu svake subote u travnju. Radi se o** **StreetArt šetnjama za djecu, vođenim turama Rijekom murala, turi Tragovima EPK 2020 te o Krešimirovoj turi – povijesnoj turi Krešimirovom ulicom.**

**Sve se ture i šetnje provode u skladu sa svim epidemiološkim mjerama te su ograničene na ukupno 9 sudionika i jednog vodiča. Za zainteresirane posjetitelje ove ture su besplatne, uz prethodne prijave odnosno podizanje ulaznica.**

*- Ove četiri ture koje danas najavljujemo sadržajno isprepliću našu EPK priču sa brojnim riječkim pričama o prošlosti ili sadašnjosti i vjerujem kako je riječ o programima koji će se nastaviti i nakon što projekt EPK završi*, rekla je u najavi direktorica RIJEKE 2020 **Irena Kregar Šegota** te je istaknula kako se radi o programu koji može biti jednako zanimljiv domaćim posjetiteljima kao i onim inozemnim što potvrđuje i činjenica kako je dobiven i upit od strane njemačke udruge turističkih vodiča koji su zainteresirani za provedbu jedne ovakve ture koja govori o tragovima EPK za njemačke posjetitelje.

Kregar Šegota ujedno je potvrdila kako program Europske prijestolnice kulture ne staje, unatoč novim epidemiološkim mjerama.

- *Mi smo spremni i naši programi su osmišljeni na način da mogu imati i svoje on line verzije kako bi publika na taj način ipak mogla sudjelovati u programima i uživati u kulturi. Nadam se da će mjere uskoro ipak popustiti i da ćemo ponovno moći otvoriti vrata muzeja i galerijskih prostora i održati u živo izvedbene programe*, naglasila je Kregar Šegota.

**StreetArt šetnje za djecu**

Street art je umjetnost koja se može sresti na nekom uličnom zidu iz kvarta, u pothodniku, ispod volte, nasred ceste, uličnog stupa ili željezničkog vagona. Ona je podložna promjenama, kiši i suncu, prebojavanju i precrtavanju, a ponekad jednostavno izblijedi. No, dok traje dostupna je svim slučajnim ili namjernim prolaznicima.  
Da je tome tako uvjerit će se svi oni koji se pridruže **StreetArt šetnji za djecu**, koja se održava u organizaciji **Muzeja moderne i suvremene umjetnosti**.   
*- StreetArt šetnja za djecu razvijena je prije dvije godine u suradnji s programskim pravcem Dječja kuća i do sada smo je provodili u sklopu festivala Tobogan. Vjerujem kako je riječ o programu koji ćemo nastaviti provoditi i u budućnosti jer pruža priliku djeci da se na zanimljiv način upoznaju s uličnom umjetnosti i na koje se sve načine može promatrati javni prostor*, rekla je **Ivana Lučić**, muzejska pedagoginja MMSU-a.

U ovu avanturu kreće se s trga ispred OŠ Centar i Građevinske škole (Ul. Podhumskih žrtava 4) uzvodno gradskim tokom Rječine, Vodovodnom i Ružićevom ulicom.  U šetnji djeca sudjeluju zajedno s roditeljima ili punoljetnim članom obitelji.  
Posjetitelji obilaze murale i street art intervencije nastale tijekom projekata Spajalica i Rijeka Murala, među kojima se ističu oni hrvatskih i međunarodnih autora poput Mirona Milića, Lonca, OKO, Arteza, Isaaca Cordala, *Pejaca* i Sebasa Velasca. **Trajanje StreetArt šetnje je jedan sat, namijenjene su djeci starijoj od 7 godina, a termini su** **3., 10. i 17. travnja u 11.00 sati te 24. travnja u 16.00 sati, s time da su prva dva termina  (3. i 10. travnja) već popunjena. Prijave za ostale šetnje su također obvezne i odvijaju se putem** [**online obrasca**](http://bit.ly/MMSU_StreetArtSetnja)**, koji je moguće pronaći na web stranici rijeka2020.eu ili na mmsu.hr**.

**Rijeka murala**

U vođenoj turi **Rijekom murala**, u organizaciji **udruge Akumulator**, koja kreće ispred Exporta i obuhvaća šire područje Delte i Školjića te Križanićevu ulicu, gdje je napravljeno sedam novih murala, publika će moći saznati više o umjetnicima, radovima, ali i nekim zanimljivim anegdotama koje su se dogodile prilikom stvaranja ove ulične umjetnosti. Naime, od 2015. godine ovi su dijelovi grada oslikani nizom murala, što lokalnih, što nacionalnih, ali i međunarodno važnih umjetnika i umjetnica. Na tom se potezu počeo stvarati pravi street art kvart te je tijekom 2020. godine napravljeno 7 novih radova.  
Ture je najavio **Dominik Grdić**, producent programa Rijeka murala:

*- Festival Rijeka murala nastao je u sklopu projekta Europske prijestolnice kulture i u planu nam je nastaviti ga provoditi i u 2021. godini, a građani će dobiti priliku pogledati sve ono što je do sada napravljeno. Na ovoj ćemo turi, osim što ćemo pokazati uličnu umjetnost, posjetitelje upoznati i sa svim onim procesima koji dovode do realizacije jednog takvog projekta, na koje su načine odabirane teme murala koji trajno krase naš grad, a moći će saznati i više o umjetnicima koji stoje iza njih. Također, pod vodstvom umjetnika Vladimira Tomića MOSK-a posjetitelji će i sami imati priliku okušati se u izradi jednog murala*, zaključio je Grdić.

**Termini vođene ture Rijekom murala u trajanju od jedan i pol do dva sata, su** [**3.**](https://forms.gle/Yxbs7eeLY8E7aYdv9)**,** [**10.**](https://forms.gle/Uhbz1uDXwZd7ziFr6)**,** [**17.**](https://forms.gle/YBE5CqZuq2Vf6Mk48) **i** [**24.**](https://forms.gle/ndCnndgyiAaQ5XEB8) **travnja u 10.30 sati, uz obveznu prethodnu prijavu sudionika putem obrasca, koji su prema datumima dostupni u rubrici 'Događaji' na rijeka2020.eu**. **Prva tura, 3. travnja već je popunjena.**

**Tragovima EPK**

U sklopu programa završnice EPK **Udruga turističkih vodiča Kvarnera** nudi novi tematski razgled svim građanima i posjetiteljima Rijeke – vođenu turu**Tragovima EPK.**Ovaj program razgleda odmiče se od klasičnog razgleda Rijeke te usmjerava svoju pažnju na održane programe i programske cjeline Europske prijestolnice kulture 2020.

*- Počašćeni smo što s našom vođenom turom Tragovima EPK sudjelujemo u završnici ovog važnog i velikog projekta. Na našoj ćemo turi kroz 10 punktova koji se nalaze u užem centru grada posjetitelje upoznati sa svime onime što nam ostaje nakon što projekt Europske prijestolnice kulture završi, a ispričat ćemo i neke što poznate, što malo manje poznate priče o našem gradu,* kazala je u ime Udruge turističkih vodiča Kvarnera **Sandra Bandera**.

Nakon uvodnog pozdrava na početku lukobrana slijedi šetnja gradom i zaustavljanje na desetak odabranih lokacija koje nude podsjetnik na programske cjeline i programe EPK.   
Šetači prvo zastaju na rivi gdje se progovara o programskim pravcima i temama EPK, zatim na Ribarnici na kojoj se može razgledati trajna umjetnička instalacija “Meštri” koju je tamo postavio češki umjetnik Pavel Mrkus u sklopu EPK programa Lungomare Art.   
Sudionici zatim odlaze do zgrade HNK Ivana pl. Zajca gdje im se predstavlja Nepoznati Klimt te do Mrtvog kanala gdje se govori o programima koji su održani u zgradi Exporta.   
U Pop-up parku parkirališta na Delti predstavlja se program Rijeka murala, a na Mostu hrvatskih branitelja Doba moći i brod Galeb. Šetači zatim stižu do Trga Svete Barbare gdje se govori o EPK programima Zeleni val i Civilne inicijative, dok se u Kružnoj ulici predstavljaju tamošnji murali i mozaik. Tura Tragovima EPK završava kod brojača na Jadranskom trgu.

**Posjetitelji u turi Tragovima EPK, koja traje 90 minuta, mogu sudjelovati** **3., 10., 17. i 24.  travnja** **i to svake subote u dva termina** – **u 10.00 ili u 11.30 sati**. **Za sudjelovanje je potrebna prethodna prijava na e mail adresu:**[**kvarner.guides@gmail.com**](mailto:kvarner.guides@gmail.com)**. Prvi termin ture u subotu, 3. travnja u 10.00 sati je popunjen.**

**Krešimirova tura**

**Krešimirova tura** je povijesna tura Krešimirovom ulicom, potencijalnim proširenim Korzom.Ona vodi kroz zanimljive povijesne trenutke i ostavštine, arhitektonske, narativne,  ali i one koje Rijeka 2020 ostavlja za sobom kao nasljeđe: Dječju kuću, Knjižnicu, Palaču Šećera, MMSU i dr. Konzultirajući arhivsku građu i brojnu literaturu, ovaj riječki mikrokozmos dobio je prikaz kakav dosada nije bio uobičajen.

*- Krešimirova tura zanimljiva je ne samo po tome što će nas upoznati s tom ulicom, već i onim sporednim, a završit će u novom riječkom art kvartu, odnosno u bivšem Benčiću, a specifičnost je kako će se osim subotama, tura održati i posljednjeg dana travnja i završnice programa EPK*, najavila je producentica RIJEKE 2020 **Barbara Babačić**.

Tura vodi kroz „mikro i makro“ povijest Krešimirove ulice i njezinih stanovnika, gospodarstvenika, obrtnika, turista i prolaznika: od svojih „mitskih“ fontana, preko trbuha grada – tržnice do kulture slobodnog vremena (kinematografi, kazališta, kavane, hoteli, slastičarnica, sportske i rekreativne organizacije).   
  
**Krešimirova tura svake subote u travnju (3., 10., 17. i 24. travnja) u točno 13.00 sati kreće iz Antikvarijata Mali neboder u Ciottinoj ulici i traje jedan i pol sat.  Dodatno, Krešimirova će se tura održati i 30. travnja, također u 13.00 sati. Karte za Krešimirovu turu mogu se od 2. travnja pa do isteka zaliha podići u Ri-infu na Korzu** (Korzo 18b).

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42